ຫົວໜ້າ​ CDC ​ຢືນຢັນວ່າ ມີ​ຮ່ອງຮອຍ ​ແຫ່ງຄວາມ​ກ້າວໜ້າ ໃນການຕໍ່ສູ້ກັບ ອີໂບລາ
ດຣ Thomas Frieden ​ກ່າວ​ວ່າ ນັ້ນແມ່ນ ລວມທັງ ການ​ເຝິກອົບຮົມທີ່​ດີ​ຂຶ້ນ ຄວາມ​ເຂົ້າ​ໃຈດີ​ຂຶ້ນກ່ຽວ​ກັບ ​ເຊື້ອ​ໄວຣັສ ​ແລະ ການ​ປະຕິບັດ​ທີ່​ປອດ​ໄພ​ກວ່າ​ເກົ່າ​.
ຫົວໜ້າສູນຄວບຄຸມພະຍາດສະຫະລັດ ກ່າວວ່າ ການຕໍ່ສູ້ຕ້ານ ເຊື້ອອີໂບລາ ໃນອາຟຣິກາ ຈະໃຊ້ເວລາດົນນານ ແລະ ເປັນ ການຍາກ ແຕ່ທ່ານກ່າວຕໍ່ວ່າ ມີຮ່ອງຮອຍແຫ່ງຄວາມກ້າວໜ້າ ຢ່າງແທ້ຈິງ ຢູ່ບ່ອນຖະແຫລງຂ່າວຕໍ່ສື່ມວນຊົນ ໃນເມືອງແອດແລນຕ້າ ລັດ ຈໍເຈຍ ວັນອັງຄານວານນີ້ ດຣ Thomas Frieden ກ່າວວ່າ ນັ້ນ ແມ່ນລວມ ທັງການເຝິກອົບຮົມທີ່ດີຂຶ້ນ ຄວາມເຂົ້າໃຈດີຂຶ້ນກ່ຽວ ກັບເຊື້ອໄວຣັສ ແລະການປະຕິບັດທີ່ປອດໄພກວ່າເກົ່າ ຊຶ່ງລວມ ເຖິງການຝັງສົບພວກທີ່ຕາຍຍ້ອນອີໂບລານັ້ນ ອີກດ້ວຍ ທ່ານໝໍ Frieden ກ່າວວ່າ ບໍ່ມີກໍລະນີຕິດເຊື້ອນີ້ໃໝ່ໃດໆ ຢູ່ໄນຈີເຣຍ ແລະການລະບາດຢູ່ໃນ ສາທາລະນະລັດປະຊາທິປະໄຕຄອງໂກ ກໍຖືກຄວບຄຸມໄວ້ໄດ້ ທ່ານຍັງໄດ້ກ່າວວ່າ ຈຳນວນກໍລະນີຕິດເຊື້ອໃໝ່ ກໍ ຫລຸດນ້ອຍລົງ ຢູ່ໃນບາງເຂດຂອງປະເທດໄລບີເຣຍ ຊຶ່ງເປັນໜຶ່ງໃນ ບັນດາປະເທດ ທີ່ໄດ້ຖືກກະທົບຢ່າງໜັກ ຜູ້ຊາຍຊາວໄລບີເຣຍ ທີ່ໄດ້ຖືກວິນິໄສວ່າ ຕິດເຊື້ອອີໂບລາ ຢູ່ນະຄອນດາລັສ ລັດເທັກຊັສ ທາງພາກຕາເວັນຕົກສຽງໃຕ້ຂອງສະຫະລັດນັ້ນ ໄດ້ເສຍຊີວິດໄປ ໃນເຊົ້າວັນພຸດມື້ນີ້ ດຣ Frieden ກ່າວວ່າ  ບໍ່ມີຜູ້ໃດເລີຍລົ້ມປ່ວຍ ໃນຈຳນວນ 48 ຄົນທີ່ຖືກຕິດຕາມເບິ່ງ ຫຼັງຈາກທີ່ໄດ້ສຳພັດໂດຍກົງ ຫຼືບໍ່ໂດຍກົງ ກັບທ້າວ Thomas Eric Duncan ນັ້ນ ແຕ່ວ່າ ບັນດາເຈົ້າໜ້າທີ່ ຢູ່ສະເປນ ກຳລັງພະຍາຍາມຊອກຮູ້ວ່າ ນາງພະຍາບານຄົນນຶ່ງ ໃນນະຄອນຫລວງມາດຣິດ ຕິດເຊື້ອອີໂບລາ ໄດ້ແນວໃດ ຫຼັງຈາກນາງໃຫ້ການດູແລຮັກສາ ນັກສອນສາສະໜາ 2 ຄົນ ຊຶ່ງພວກກ່ຽວໄດ້ເດີນທາງມາຈາກປະເທດ ໄລບີເຣຍ ແລະ ຊີເອຣາ ລີອອນນັ້ນ